作者：欧阳修
词牌/韵律：西湖念语

paragraphs: 昔者王子猷之爱竹，造门不问于主人，陶渊明之卧舆，遇酒便留于道士。
况西湖之胜概，擅东颍之佳名。
虽美景良辰，固多于高会。
而清风明月，幸属于闲人。
并游或结于良朋，乘兴有时而独往。
鸣蛙暂听，安问属官而属私。
曲水临流，自可一觞而一咏。
至欢然而会意，亦傍若于无人。
乃知偶来常胜於特来，前言可信。
所有虽非于己有，其得已多。
因翻旧阕之辞，写以新声之调，敢阵薄伎，聊佐清欢。